SET สัปดาห์หน้าแกว่งตามงบ บจ. แนวต้าน 1,330-1,340 จุด
บล.เคที ซีมิโก้ มองแนวโน้มการลงทุนสัปดาห์หน้า (23 ก.พ.) ดัชนีฯคงจะแกว่งตัวตามผลประกอบการของบริษัทจดทะเบียนที่ทยอยออกมา และหากหุ้นตัวใดมีการขึ้นเครื่องหมาย XD ราคาหุ้นจะปรับตัวลงไป พร้อมให้แนวรับ 1,280 จุด ส่วนแนวต้าน 1,330-1,340 จุด
19 ก.พ. 2559

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยถึงตลาดหุ้นไทยช่วงบ่าย (19 ก.พ.) ดัชนีฯปรับตัวขึ้นได้ดีกว่าตลาดต่างประเทศ โดยตลาดหุ้นอื่นในภูมิภาคเอเชียมีการเคลื่อนไหวทั้งในแดนบวก-ลบ เช่นเดียวกับตลาดในยุโรป ส่วนดาวโจนส์ฟิวเจอร์สก็อยู่ในแดนบวก แต่ตลาดหุ้นไทยบวกได้ดีกว่าที่อื่น
ทั้งนี้ หากดูสัญญาณทางเทคนิคจะเห็นได้ว่ามีสัญญาณบวกมากขึ้น ซึ่งคาดว่านักลงทุนส่วนใหญ่จะซื้อหุ้นที่ประกาศผลประกอบการของออกมาแล้วมีการจ่ายปันผล เนื่องจากให้ yield ค่อนข้างมาก
อีกทั้ง จะเห็นได้ว่านักลงทุนต่างชาติได้เข้ามาซื้อตลอดสัปดาห์นี้หลังจากที่ได้ขายมาโดยตลอดในช่วงก่อนหน้านี้ จึงคาดว่าน่าจะมี Flow ไหลเข้ามาในวันนี้ด้วยซึ่งอาจจะเป็นลักษณะการซื้อคืน (Cover short)
ส่วนแนวโน้มการลงทุนในสัปดาห์หน้า (23 ก.พ.) ดัชนีฯคงจะแกว่งตัวตามผลประกอบการของบริษัทจดทะเบียนที่ทยอยออกมา และหากหุ้นตัวใดมีการขึ้นเครื่องหมาย XD ราคาหุ้นก็จะปรับตัวลงไป พร้อมให้แนวรับ 1,280 จุด ส่วนแนวต้าน 1,330-1,340 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTTEP ปิดที่  72.00 บาท เพิ่มขึ้น 5.50 บาท
PTT ปิดที่ 258.00 บาท เพิ่มขึ้น 8.00 บาท
SCC ปิดที่ 452.00 บาท เพิ่มขึ้น 22.00 บาท
ADVANC ปิดที่ 170.00 บาท เพิ่มขึ้น 2.00 บาท
KBANK ปิดที่ 168.50 บาท เพิ่มขึ้น 4.00 บาท
 
ที่มา: สำนักข่าวอินโฟเควสท์